DDr MJ du Plessis Gereformeerde Kerk Bellville Datum: 21 Desember 2003 (aand)
Skriflesing: Hosea 1
Teks: Hosea 1:9
En Hy het gesê: Noem hom Lo-Ammi, want julle is nie my volk nie, en Ek sal nie julle s’n wees nie (Hosea 1:9, AFR53).
Dit was maar ’n baie treurige toestand waarin ons was voordat die geboorte van Christus plaasgevind het.
Ons was verwerptes – uit eie optrede.
Ons was nie meer God se volk nie, want ons gehoorsaamheid was by die duiwel in plaas van by God.
Maar God kon sy woede en toorn straf, en daarmee die deur terug oopmaak.
Die geboorte van Christus – Kersfees – was die begin van God se straf om versoening oor sy toorn te bewerk.
Dit was hoe die hoop op die Verlosser en ook die verlossing self, wat al die eeue deur beloof is, ‘n werklikheid geword het.
In die gedeelte wat ons voorgelees het, het ons te doen met ’n profeet wat deur die Here beveel is om met ’n hoervrou te gaan trou. Die Here wou gehad het dat hierdie man moes voel hoe ’n man voel as sy wettige vrou hom verlaat, en hoe hy voel oor hierdie vrou wat hy liefhet, maar wat sy liefde vertrap deur agter ander mans aan te loop.
Hier is simboliek in hierdie stuk geskiedenis:
Die Joodse volk staan hier vir die uitverkore kerk van God deur die eeue.
Hulle staan vir die sondaars wat lank voor hulle was, en ook vir ons wat in die voetspore van die sonde sou volg.
Hulle staan vir die uitverkorenes wat die Here alleen moes aanbid, maar wat die Here verlaat en vergeet, en wat met ’n verkeerde lewe dikwels van die Here af weg beweeg.
Die betekenis van hierdie gedeelte is dit: Hosea stel die Here voor, en sy owerspelige vrou die Jode – en ook ons – wat die Here verlaat.
Die Here voel baie seer oor hierdie saak, want Hy sien die verhouding tussen Hom en sy uitverkorenes soos die verhouding tussen ’n man en ’n vrou.
En nou het die uitverkorenes – die vrou – haar man (die Here) verlaat, en agter ander mans aan gehoereer.
Dan word daar uit hierdie huwelik van Hosea ’n seun gebore. Hy kry die naam Jisreël.
Die naam beteken dat daar iets is wat met oorlog en doodslag gewreek gaan word.
Met hierdie naam word daar aan die ontroue vrou gesê dat hierdie sonde van haar gewreek gaan word.
Dit geld dus ook ons en ons sondes.
Die prediking van Hosea gaan dus oor die hele wêreld wat met God versoen gaan word.
Dit preek dat ons al van die Paradys af die Here verlaat het, en aan die duiwel gehoorsaam was, en dat die Here ons ongehoorsaamheid gaan straf om daardeur weer die verhouding tussen ons en Hom te versoen.
Daarna word daar ’n tweede kindjie vir Hosea gebore. Haar naam is Lo-Rugama.
Dit beteken: Daar is geen ontferming te vinde nie.
Die betekenis hiervan is tog baie duidelik.
Vir Hosea se vrou het dit beteken dat haar man geen ontferming meer met haar het nie, omdat sy met haar sondes volhard.
Vir ons preek dit dat die Here met ons geduld verloor het omdat ons ook nie van ons sondes bekeer word nie, maar steeds in die kwaad volhard het van die skepping af, en dat ons nog dikwels in goddelose oomblikke leef.
U sal ook oplet dat dit elke keer gaan oor die geboorte van ’n kind, en dan ook nog oor die kind se naam.
Hierin word die koms en die werk van die Kind van God – Jesus Christus – al voorspel.
Nou gebeur dit ook so vir Hosea en sy vrou dat daar weer ’n kindjie gebore word: ’n Seuntjie met die naam Lo-Ammi.
Die naam beteken: nie My volk nie!
Vir Hosea se vrou het dit beteken dat sy nie meer Hosea se vrou is nie.
Lees maar hoofstuk 2:1. Daar sê Hosea vir sy kinders die woorde:
Twis met julle moeder, twis, want sy is nie my vrou nie, en ek is nie haar man nie.
Vir Israel het dit beteken dat die hele verhouding tussen hulle en God die Here nou verbreek en verby is. Hy is nie meer hulle God nie, en hulle is nie meer sy volk nie.
Kyk hoe het die prediking al hoe skerper geword.
Die eerste preek het gesê: Jy het gesondig, en Ek gaan dit wreek.
Daar was niemand wat wou luister nie.
Die tweede preek was skerper en ook nader aan die persoon: Julle wil nog nie luister nie, en nou het ek geen ontferming meer met julle nie.
Nou kom die Here met hierdie laaste preek: Alles tussen julle en my is nou verby!
Ek wil niks meer met julle te doen hê nie.
Julle is nie meer My volk nie.
Dit is presies waar ons was.
WAS, want die genade van die Here het die dinge verander.
In hoofstuk 2 vertel Hosea hoe hy hom op hierdie slegte vrou van hom gaan wreek.
Hy sê hy sal haar kaal uittrek, en haar voor al die mans wat haar liefhet tot ’n skande maak.
Hy sê dat hy weet dat nie een van die mans die moed sal hê om haar te help nie.
Dan sal sy daarna nie weer na een van hulle toe kan teruggaan nie, want dan sal hulle niks met haar te doen wil hê nie.
Sy sal verplig wees om aan hom alleen getrou te wees.
Hoor net hoe slaan die Christus-prediking deur. Dit is asof daar iets van die Here se naakte kruisiging in hierdie oordeelswoorde vasgevang is. In elk geval word die oordeel van die Here in hierdie woorde vasgevang.
Hy gaan ons sondes in die openbaar vergeld.
En dit het ook gebeur.
Dit het ook gebeur deur die geboorte van ’n kindjie.
Hier in vers 7 staan daar al geskryf dat die Here sy volk gaan verlos deur die stam van Juda.
Dit was die voorspelling dat die kind wat die verlossing sou aanbring, uit die stam van Juda gebore sou word.
Dit het alles gebeur, en dit is ook wat ons in hierdie tyd herdenk.
Daar is ’n kind uit die stam van Juda gebore: Jesus.
Hy is onder die Joodse volk gebore. In Hom het God vlees geword en hier by ons kom woon.
En van sy geboorte af het Hy gely en smarte gedra. Hierdie openbare vergelding waarvan die Here hier praat, is alles aan Hom gedoen.
Eerste word hy uit ’n familie gebore met baie skandes in hulle geskiedenis. Dan word Hy in ’n klein dorpie gebore, i.p.v. in die grootste en rykste stad in die wêreld, waarvoor Hy gekom het.
En in hierdie plekkie is daar geen blyplek waar Hy gebore kon word nie.
Hy het die eerste lewenslig in ’n stal gesien.
Daarna moet sy ouers vlug om Hom aan die lewe te hou.
Soos wat Hy grootgeword het, het die mense Hom gehaat en verag. So is die openbare vergelding – wat aanvanklik oor Hosea se vrou voorspel is – is aan Jesus bewaarheid. Die konsekwensies daarvan kry ons terug in Hosea se kinders se name wat verander is: Let daarop dat nadat Hosea se vrou gestraf is, die kinders ander name gekry het.
Lo-Rugama se naam word nou net Rugama, wat beteken: Ek sal My ontferm.
Dit is mos nou waar, want God het Hom juis oor ons ontferm omdat Hy Jesus gebore laat word het wat alle straf gedra het in ons plek, sodat ons van die vloek van ons eie sondes verlos kon word, en onbesmet voor God kan kom.
Lo-Ammi word nou net Ammi. Dit beteken: My volk!
En dit is waar, ons is nou God se volk, danksy hierdie kind wat gebore is, en wat ons weer God se volk gemaak het.
Geliefdes, as ons terugdink aan die Here Jesus se koms na ons aarde toe en die versoening wat Hy bewerk het, laat ons dan nie dink aan geskenke en drank en uitspattighede soos wat in ons tyd eie is aan hierdie dag nie.
Want dan vier ons Kersfees heeltemal verkeerd.Laat ons op daardie dag onthou dat daar ’n kindjie gebore is wat ons van die duiwel af vrygekoop het.
Hy is gebore om te ly en uiteindelik te sterf omdat al God se wraak oor al ons sondes op Hom alleen gewreek is.
Die koms van die Here Jesus moet ons laat onthou dat ons nie meer hoef te vrees oor ons hiernamaalse bestemming nie – dié van ons wat waarlik in hierdie Jesus se verlossingswerk glo, is weer deel van God se volk. God het oor ons ontferming.
Ons lewe is deur Jesus Christus verander van ’n tevergeefse een af na een toe wat weer doel en sin het, naamlik om te lewe vir die Here: In die taal van ons teks: dat ons as die kerk van die Here weer sy Bruid kan wees!
Datum: 21 Desember 2003 (aand)